Ջեք Հիգինս

Ջեք Հիգինս (անգլ.՝ Jack Higgins, հուլիսի 27, 1929(1929-07-27)[…], Նյուքասլ-ափոն-Թայն, Միացյալ Թագավորություն և Միացյալ Թագավորություն - ապրիլի 9, 2022(2022-04-09), Ջերսի), բրիտանացի վիպասան Հենրի Փաթերսոնի կեղծանունը։ Նա թրիլերների և լրտեսական վեպերի ամենավաճառվող հեղինակներից մեկն է։ Նրա լավագույն աշխատանքներից է ավելի քան 50 միլիոն օրինակով վաճառված «Արծիվը վայրէջք է կատարել» վեպը (1975), որի մոտիվներով նկարահանվել է նույնանուն կինոնկարը։ Նշանակալից են նաև «A Prayer for the Dying» (1987), «The Eagle Has Flown»  (1991), «Thunder Point» (1993), «Angel of Death» (1995), «Flight of Eagles» (1998) և «Day of Reckoning» (2000) վեպերը։ Նրա 84 վեպերը թարգմանվել են 55 լեզուներով, վաճառվել է ավելի քան 150 միլիոն օրինակ։


== Կենսագրություն ==
Հենրի Փաթերսոնը ծնվել է 1929 թվականի հուլիսի 27-ին, Անգլիայի Նյուքասլ-ափոն-Թայն քաղաքում։ Նրա ծնվելուց անմիջապես հետո հայրը լքել է ընտանիքը։ Իռլանդուհի մայրը երեխայի հետ վերադարձել է հայրենի Բելֆաստ՝ Հյուսիսային Իռլանդիա՝ իր մայրիկի և պապի մոտ՝ Շաքիլ֊րոուդ։ Պատերսոնը մեծացել է Բելֆաստում՝ քաղաքական և կրոնական բռնությունների մթնոլորտում։ Նա կարդալ է սովորել երեք տարեկան հասակում, երբ անկողնային վիճակում գտնվող պապը խնդրել է իր համար կարդալ «Christian Herald» գիրքը։ Գիշերները նա դուրս է նայել պատուհանից և կարդացել փողոցային լամպերի լույսի տակ։

Մոր՝ երկրորդ անգամ ամուսնանալուց հետո ընտանիքը տեղափոխվել է Լիդս, որտեղ Փաթերսոնը հաճախել է տեղական Ռաունդհեյ (Roundhay) ավագ դպրոցը։ Նա անտարբեր ուսանող է եղել և դպրոցն ավարտել է մի քանի ձևական գնահատականներով։ 1950 թվականի սկզբին համալրել է բանակայինների շարքերը՝ երկու տարի ծառայելով պալատական «Blues and Royals» հեծյալ գնդում՝ Գերմանիայի Դեմոկրատական հանրապետության սահմանին կից Արևելյան Յորքշիրում։ Ծառայության ընթացքում նա գերազանց հրաձիգ և հետախույզ է եղել։
Բանակից հետո վերադարձել է Լոնդոն, որտեղ Լոնդոնի սոցիոլոգիայի և քաղաքագիտության դպրոցում ուսանել է սոցիոլոգիա։ Գիշերները վարորդ և բանվոր է աշխատել։ Դպրոցը նա ընտրել է նրա «նոնկոնֆորմիզմի պատմության» համար։ Երեք տարի սովորելուց հետո ստացել է սոցիոլոգիայի երրորդ կարգի աստիճան։ Ուսուցչի որակավորում ստանալուց հետո նա աշխատել է «Allerton Grange Secondary School Leeds»-ում՝ որպես սոցիալական հոգեբանության և քրեագիտության ուսուցիչ։ Հումանիտար հետազոտություններ է դասավանդել Լիդսի քաղաքային համալսարանում, այնուհետև մշակույթ՝ Ջեյմս Գրեհամի քոլեջում, որը 1976 թվականին Լիդս քաղաքային համալսարանի մաս է դարձել։


== Ստեղծագործություն ==
1959 թվականին Փաթերսոնը սկսել է վեպեր գրել։ Նա թողել է ուսուցչի աշխատանքը և իրեն ամբողջովին նվիրել ստեղծագործական գործունեությանը։
Փաթերսոնը գրել է իր անվան, ինչպես նաև Ջեյմս Գրեհեմ, Մարտին Ֆալոն և Հյու Մարլոու կեղծանունների ներքո։ Նրա վաղ շրջանի գործերը գրված են թրիլեր ժանրում, որոնք սովորաբար ունենում են կոփված, ցինիկ հերոսներ, անհոգի չարագործներ և գործողությունների վտանգավոր վայրեր։ 1959-1974 թվականների ընթացքում Փաթերսոնը հրատարակել է երեսունհինգ նման վեպ (սովորաբար տարեկան 3-4 վեպ)՝ զարգացնելով իր հմտությունը։ Նրա վաղ գործերից «East of Desolation»-ը (1968), «A Game for Heroes»-ը (1970) և «The Savage Day»֊ը (1972) առանձնանում են ոչ ստանդարտ պատմություններով և վառ նկարագրված տեղանքներով։
1960-ական թվականների վերջին Փաթերսոնը սկսել է օգտագործել Հիգինս կեղծանունը։ 1970-ական թվականների սկզբին նրա որոշ վեպեր դարձել են բեսթսելլերներ։ 1975 թվականին հրատարակել է իր վեցերորդ վեպը՝ «Արծիվը վայրէջք է կատարել», որը նրան մեծ ճանաչում է բերել։ Այս ստեղծագործությունը նշանակալից քայլ է դարձել նրա գործունեության մեջ։ Սյուժեն (Անգլիայի մի խումբ գերմանական հրամանատարների կողմից Չերչիլին առևանգելու փորձը) նման է բրիտանական պատերազմի «Went the Day Well?» ֆիլմի սյուժեին, որի ռեժիսորը Անդրե Կավալկալտին է (ֆիլմը հիմնված է 1942 թվականին Գրեհեմ Գրինեի «The Lieutenant Died Last» պատմության վրա)։ Վեպի գլխավոր հերոսը իռլանդացի հրաձիգ, բանաստեղծ և փիլիսոփա Լիամ Դևլինն է։ Փաթերսոնը «Արծիվը վայրէջք է կատարել» վեպը լրացրել է մի շարք թրիլերներով. Դևլինը դրանցից մի քանիսի հերոսն է եղել։
Փաթերսոնի ստեղծագործության երրորդ ալիքը սկսվել է 1992 թվականին՝ «Փոթորիկի էպիկենտրոն» վեպի հրատարակմամբ, որտեղ նկարագրված է վարչապետ Ջոն Մեյջորին սպանելու մտացածին փորձը՝ իռլանդացի երիտասարդ Շոն Դիլոնի կողմից, որը մի իրաքցի միլիարդատիրոջ վարձու աշխատողն է եղել։ Դիլոնը  հաջորդ վիպաշարում դարձել է կենտրոնական կերպար։ Ըստ ամենայնի՝ նա Փաթերսոնի նախորդ հերոսների սինթեզն է եղել.  Շավասից վերցրել է լեզվական հմտությունները,  Նիք Միլլերից՝ մարտարվեստի և ջազ նվագելու տաղանդը, Սիմոն Վոգանից՝ իռլանդական արմատները, հրազենին դյուրությամբ տիրապետելու ունակությունը և ցինիզմը, որը բխել է այն մտքից, որ արդարադատության հաղթնակը տեղի չի ունենում քաղաքակիրթ իրավական համակարգի պատճառով։


== Անձնական կյանք ==
Փաթերսոնը իր ապագա կնոջը՝ Էմի Հևեթին հանդիպել է Լոնդոնի սոցիոլոգիայի և քաղաքագիտության դպրոցում սովորելու ժամանակ։ Նրանք ամուսնացել են 1958 թվականին՝ նրա «Մեծագույն հարսանեկան նվերը, որը մենք ստացել ենք» առաջին վեպի համար 210 դոլար կանխավճար ստանալուց անմիջապես հետո։ Ունեցել են չորս երեխա՝ Սառան (ծնված՝ 1960 թվականին), Ռուֆը (ծնված՝ 1962 թվականին), Շոնը (ծնված՝ 1965 թվականին) և Հաննան (ծնված՝ 1974 թվականին)։ Սառան նույնպես  գրող է եղել. հեղինակել է «Հեռավոր ամառ» (1976) վեպը։ Փատերսոնը բնակվում է Ջերսի կղզու վրա՝ Լա Մանշ նեղուցի մոտ, երկրորդ կնոջ՝ Դենիզայի հետ։


== Մատենագիտություն ==


== Ֆիլմագրություն ==


== Ծանոթագրություններ ==


== Արտաքին հղումներ ==
Jack Higgins Internet Movie Database կայքում
The Unofficial Jack Higgins Homepage Archived 2013-08-19 at the Wayback Machine.
Jack Higgins Blog Archived 2008-09-17 at the Wayback Machine.
Author's page at HarperCollins Publishers